三疊泉
作者：洪咨夔
朝代：宋

paragraphs: 捉月仙人不到處，騎鵠凌風高着步。
巃嵷翠壁插天開，天上飛來素濤怒。
玻瓈琢出蓮花漏，激電吸蜍高下注。
布帆危掛八節灘，飽風吹上龍門路。
冰絲細織無幅綃，雪花亂卷有聲絮。
蔚然而龍鏘然韶，大者如珠小者霧。
解衣盤礴踞虎豹，遥送空濛濕巾屨。
金鋪玉戶蔡家姝，拍手招人笑相顧。
麻姑老矣不解事，指點五雲推使去。